Fi Brussell, ġewwa l-Parlament Ewropew quddiem il-Membri tal-Kumitat responsabbli mill-Ambjent, it-Tibdil fil-Klima, is-Saħħa Pubblika u s-Sikurezza tal-Ikel (ENVI) il-Ministru għall-Iżvilupp Sostenibbli, l-Ambjent u t-Tibdil fil-Klima José Herrera preżenta l-prijoritajiet tal-Kunsill tal-Ambjent li ser ikun qed jippresjedi għas-sitt xhur li ġejjin. It-tibdil fil-klima, l-ekonomija ċirkolari, l‐Aġenda tal‐Iżvilupp Sostenibbli għall‐2030 u r-reżistenza antimikrobika huma l-prijoritajiet għall-Presidenza Maltija għal dan il-qasam, liema prijoritajiet ser ikunu qed jagħmlu d-differenza liċ-ċittadini tal-Unjoni Ewropea, qal il-Ministru Herrera. Dwar it-Tibdil fil-Klima, il-Ministru José Herrera qal li l‐Presidenza Maltija se tibni fuq il‐ħidma li diġà twettqet fuq il‐qafas ta' politika għall‐klima u l‐enerġija għall‐2030. José Herrera qal li l-Presidenza Maltija ser tara li tagħmel progress sostanzjali u konkret fuq il‐proposta dwar ir‐reviżjoni tal‐iskema għall‐iskambju ta' kwoti tal‐emissjonijiet (ETS) kif ukoll dwar ir‐Regolament dwar il‐Kondiviżjoni tal‐Isforzi (ESR) u r‐Regolamenti dwar l‐Użu tal‐Art, it‐Tibdil fl‐Użu tal‐Art u l‐Forestrija (LULUCF). Ser tingħata wkoll attenzjoni lill‐emissjonijiet mill‐avjazzjoni partikolarment wara l‐Assemblea Ġenerali tal‐Organizzazzjoni tal‐Avjazzjoni Ċivili Internazzjonali (ICAO), qal il-Ministru Herrera. Dwar il-Pakkett tal-Ekonomija Ċirkolari, il-Ministru José Herrera qal il‐Presidenza Maltija ser taħdem biex tmexxi 'l quddiem in‐negozjati fuq il-proposti leġiżlattivi li jemendaw is‐sitt Direttivi dwar l‐iskart Fil-kumitat tal-ENVI l-Ministru Herrera wieġeb il-mistoqsijiet kollha li tressqu mill-MEPs tad-diversi partiti li fil-kummenti tagħhom ilkoll faħħru l-programm ta' prijoritajiet imħejji mill-Presidenza Maltija għal dan il-qasam.